Der er lagt op til en tilståelsessag, når en 66-årig mand fra Skagen tirsdag skal møde i retten i Hjørring. Her vil han blive tiltalt for salg og besiddelse af betydelige mængder amfetamin, hash og skunk inden for de seneste tre år. Den 66-årige mand blev tilbage i februar 2019 i sit hjem i Skagen taget for at være i besiddelse af knap et kvart kilo amfetamin og nogle joints samt vægte og lynlåsposer af den slags, som typisk anvendes som salgsposer til narko. Taget for anden gang 11. november 2021 var den gal igen. Her blev han atter på en adresse i Skagen taget af politiet for at være i besiddelse af lige omkring et kvart kilo amfetamin samt omkring 150 gram hash og skunk. Også denne gang fandt politiet vægte og salgsposer af den slags, der typisk anvendes ved narkohandel. Har tilstået salg Det fremgår af anklageskriftet, at den 66-årige over for politiet har tilstået, at han forud for anholdelsen i november sidste år har solgt cirka et kilo amfetamin i alt samt i alt cirka tre kilo hash og skunk. Den 66-årige har siddet varetægtsfængslet siden det seneste narkofund hos ham i november sidste år.

Opsummering:
Den 66-årige mand er to gange blevet taget med betydelige mængder amfetamin, hash og skunk.